Informatīvais ziņojums
“Par Sabiedriskā labuma komisijas darbību un tās turpmāko nepieciešamību”

[bookmark: izvērtējuma-pamatojums-un-mērķis]1. Izvērtējuma pamatojums un mērķis
Informatīvais ziņojums izstrādāts saskaņā ar Ministru kabineta 2026. gada 11. augusta sēdes protokollēmuma (prot. Nr. 43, 34. §) “Likumprojekts “Grozījumi Sabiedriskā labuma organizāciju likumā”” 4. punktā Finanšu ministrijai (turpmāk – FM) doto uzdevumu, proti, FM, lai vienkāršotu sabiedriskā labuma organizācijas (turpmāk – SLO) statusa piešķiršanas kārtību, izvērtēt Sabiedriskā labuma organizāciju likumā (turpmāk – SLO likums) paredzētās Sabiedriskā labuma komisijas (turpmāk – Komisija) nepieciešamību statusa piešķiršanas procesā un, ja nepieciešams, sagatavot priekšlikumus attiecīgiem grozījumiem normatīvajos aktos.
Izpildot Ministru kabineta doto uzdevumu, FM sadarbībā ar Valsts ieņēmumu dienestu (turpmāk – VID) izvērtēja Komisijas lomu kopumā (SLO statusa piešķiršanas, SLO statusa uzraudzības un atņemšanas procesos). Šāda pieeja izvēlēta, ņemot vērā, ka Komisijas funkcijas dažādos SLO statusa administrēšanas posmos pēc būtības ir savstarpēji saistītas. Komisija sniedz VID konsultatīvus atzinumus par biedrību, nodibinājumu un reliģisko organizāciju un to iestāžu (turpmāk – organizācijas) atbilstību SLO likuma prasībām gan statusa piešķiršanas, gan uzraudzības procesā. Tādēļ Komisijas nepieciešamību nav lietderīgi vērtēt tikai vienā procesa posmā, neņemot vērā tās kopējo lomu SLO statusa administrēšanā.
Veiktā izvērtējuma rezultātā secināts, ka Komisijas kā atsevišķas koleģiālas konsultatīvas institūcijas darbība vairs nav nepieciešama. Komisijas līdzšinējos izvērtēšanas uzdevumus iespējams nodrošināt VID kompetences ietvaros, tādējādi vienkāršojot SLO statusa piešķiršanas un uzraudzības procesu, samazinot administratīvo slogu un efektīvāk izmantojot valsts pārvaldes resursus.
[bookmark: X297a02606bb90099c3014be578274ded294756f]2. Komisijas izveides pamatojums un pašreizējā loma
Komisija tika izveidota 2004. gadā vienlaikus ar SLO likuma stāšanos spēkā, ieviešot vienotu SLO statusa piešķiršanas sistēmu. Ņemot vērā, ka SLO statuss bija saistīts ar būtiskām nodokļu sekām gan organizācijām, gan to ziedotājiem, tika izveidota koleģiāla konsultatīva institūcija, kurā tika paredzēta arī nevalstiskā sektora pārstāvniecība. Komisijas sākotnējais mērķis bija nodrošināt daudzpusīgu un starpinstitucionālu iesniegumu par SLO statusa piešķiršanu izvērtējumu, kā arī veicināt vienotas SLO statusa piešķiršanas un uzraudzības prakses veidošanos.
Pašlaik Komisija ir koleģiāla konsultatīva institūcija, kurā darbojas 12 locekļi – seši valsts iestāžu pilnvaroti pārstāvji un seši biedrību un nodibinājumu pārstāvji. Biedrību un nodibinājumu pārstāvjus izraugās atklātā konkursā. Komisija sniedz VID atzinumus par organizāciju darbības atbilstību sabiedriskā labuma darbības būtībai, kā arī par mantas, pakalpojumu un finanšu līdzekļu izlietojuma atbilstību SLO likuma prasībām. Vienlaikus administratīvos aktus par SLO statusa piešķiršanu, atteikumu piešķirt SLO statusu un SLO statusa atņemšanu pieņem VID. Komisijas atzinumam ir konsultatīvs raksturs.
[bookmark: konstatētā-situācija]3. Esošā situācija
Vairāk nekā divdesmit gadu laikā SLO regulējuma piemērošanas prakse ir nostiprinājusies, savukārt VID ir uzkrājis nepieciešamo pieredzi un kompetenci SLO statusa piešķiršanas un uzraudzības jomā.
Komisijas izveides laikā tās koleģiālā un starpinstitucionālā loma bija saistīta ar nepieciešamību nodrošināt daudzpusīgu izvērtējumu jaunizveidotā SLO statusa sistēmā.
Pašlaik VID ir institūcija, kas jau veic SLO statusa pretendentu un SLO darbības izvērtēšanu, iegūst lēmumu pieņemšanai nepieciešamo informāciju un pieņem galīgos administratīvos lēmumus.
Vērtējot jautājumu, vai Komisijas papildu konsultatīvais izvērtējums joprojām nodrošina tādu pievienoto vērtību, kas attaisno atsevišķas institūcijas uzturēšanu, VID ir secinājis, ka Komisijas darbības izbeigšana neietekmēs VID spēju nodrošināt SLO statusa piešķiršanas, uzraudzības un kontroles funkciju izpildi pēc būtības. Lēmumu pieņemšanai nepieciešamā informācija jau ir VID rīcībā vai to iespējams iegūt no citām valsts vai pašvaldību institūcijām.
[bookmark: X655f6fb084efff049231f0841df69efa64419ec]4. Komisijas pievienotās vērtības izvērtējums
FM sadarbībā ar VID izvērtēja Komisijas iesaisti SLO statusa piešķiršanas un uzraudzības procesos, tostarp Komisijas un VID kompetenču sadalījumu, Komisijas sniegto atzinumu pievienoto vērtību, procesuālo ilgumu un administratīvo slogu.
[bookmark: Xfbe86fd4dfeaeeed96260f6ce92c024589ed46d]4.1. Komisijas atzinums pēc būtības dublē VID veikto izvērtējumu
Lai Komisija varētu sniegt atzinumu, VID vispirms veic organizācijas darbības izvērtēšanu un sagatavo Komisijai nepieciešamos materiālus. SLO statusa piešķiršanas gadījumā VID par katru organizāciju sagatavo detalizētu aprakstu par tās darbību, kurā apkopota un analizēta organizācijas darbības mērķu, īstenoto aktivitāšu, finanšu datu un atbilstības SLO likuma prasībām informācija. Uz šo VID sagatavoto informāciju pēc tam balstās Komisijas atzinums.
Atsevišķos gadījumos sniegti Komisijas komentāri saistībā ar publiski pieejamu informāciju tīmeklī vai personisko pieredzi, tomēr minētā informācija nav atklājusi jaunus būtiskus apstākļus un nav kalpojusi par pamatu Komisijas pieņemtā lēmuma pārskatīšanai vai grozīšanai.
Tādējādi Komisijas iesaiste paredz atkārtotu jau VID veiktās izvērtēšanas pārbaudi, nevis atsevišķu neatkarīgu informācijas iegūšanas vai kontroles procesu. VID norāda, ka Komisijas paustais viedoklis 99 procentos gadījumu sakrīt ar VID veikto izvērtējumu un pieņemto lēmumu. Komisijas iesaiste neietekmē lēmuma saturu vai iznākumu, jo gan VID, gan Komisija izvērtē vienus un tos pašus faktiskos apstākļus un dokumentus.
Vienlaikus jāņem vērā, ka Komisijas atzinumam ir konsultatīvs raksturs un galīgo administratīvo lēmumu pieņem VID. Minētais liecina, ka Komisijas atzinuma posms vairumā gadījumu nerada tādu papildu saturisku pievienoto vērtību, kas ietekmētu lēmuma pieņemšanas rezultātu.
[bookmark: Xcf795633557ae231adb6c9fc5f70e1993f663dd]4.2. Komisijas iesaiste rada papildu procesuālu posmu
Komisijas iesaiste pagarina lēmuma pieņemšanas procesu, jo pēc VID veiktās sākotnējās izvērtēšanas jautājums tiek virzīts uz Komisijas sēdi. Lai jautājumu izskatītu Komisijā, VID sagatavo un nosūta Komisijas locekļiem nepieciešamos materiālus, tiek organizēta Komisijas sēde, nodrošināta dokumentu aprite un sagatavots Komisijas atzinums.
Komisijas sēdes normatīvi paredzēts sasaukt ne retāk kā reizi mēnesī, savukārt praksē tās notiek divas reizes mēnesī, ņemot vērā izskatāmo jautājumu apjomu. Laikā no 2023. līdz 2025. gadam katru gadu notikušas 24 Komisijas sēdes.
Komisijas darbības izbeigšanas gadījumā šis starpposms tiktu izslēgts un VID varētu pieņemt lēmumu pēc tam, kad ir izvērtēta lietas izlemšanai nepieciešamā informācija, negaidot jautājuma izskatīšanu Komisijas sēdē.
[bookmark: X97879acc1e2b9799ec02d45400ff174626e0c57]4.3. Komisijas iesaiste SLO uzraudzībā nerada būtisku papildu kontroli
Komisijas loma nav ierobežota ar SLO statusa piešķiršanu. Komisija iesaistās arī SLO darbības uzraudzības jautājumu izvērtēšanā, kas paredz SLO gada pārskatu izvērtēšanu. 2023. gadā Komisijā izskatīti 2127 SLO gada pārskati, 2024. gadā – 1398, bet 2025. gadā – 1441 gada pārskats. Vienā Komisijas sēdē vidēji tiek izskatīti aptuveni 70 gada pārskati. Šāds izskatāmo pārskatu apjoms ierobežo iespēju Komisijas locekļiem katru pārskatu izvērtēt padziļināti.
Vienlaikus VID norāda, ka Komisijas sēdēs nav konstatētas tādas gada pārskatu neatbilstības, kuras nebūtu identificētas VID veiktajā pārbaudē. Neatbilstību identificēšanu un to novēršanu VID nodrošina arī preventīvā darba ietvaros pirms jautājuma izskatīšanas Komisijā. Piemēram, 2025. gadā no 15 VID izteiktajiem brīdinājumiem 10 konstatētie pārkāpumi tika novērsti pirms attiecīgā gada pārskata izskatīšanas Komisijā.
Tādējādi arī SLO uzraudzības procesā Komisijas funkcija lielā mērā ir saistīta ar VID jau veiktā darba rezultātu atkārtotu izvērtēšanu.
[bookmark: Xd4d902d7d489d0d8dac591f70120c82958fd0db]4.4. Administratīvais slogs un resursu patēriņš
Komisijas darbības nodrošināšanai VID 2025. gadā kopumā patērēja aptuveni 942 darba stundas jeb 0,47 amata slodzes. Minētais laiks ietver Komisijas sēžu organizēšanu, darba kārtību sagatavošanu, dokumentu apriti un saskaņošanu, Komisijas locekļu informēšanu, atzinumu sagatavošanu, VID pārstāvju dalību Komisijas darbā un citus ar Komisijas darbību saistītus pienākumus.
Papildus VID resursiem Komisijas darbība prasa laiku arī citu valsts iestāžu pārstāvjiem, Komisijas locekļiem un biedrību un nodibinājumu pārstāvjiem, kuri piedalās Komisijas darbā un izvērtē iesniegtos materiālus.
[bookmark: Xba762e95171009ce61f881b0b46fa45ec83b2a1]5. Komisijas darbības izbeigšanas nepieciešamība
Ministru kabineta dotais uzdevums paredz izvērtēt Komisijas nepieciešamību SLO statusa piešķiršanas procesā. Izvērtējuma gaitā konstatēts, ka Komisijas lomu statusa piešķiršanā nav lietderīgi aplūkot atrauti no pārējām Komisijas funkcijām.
Komisijas iesaiste SLO statusa piešķiršanā un uzraudzībā balstās uz vienu un to pašu mehānismu – VID veic sākotnējo faktisko un tiesisko izvērtēšanu, sagatavo nepieciešamo informāciju, savukārt Komisija, pamatojoties uz šo informāciju, sniedz konsultatīvu atzinumu.
Ja Komisijas konsultatīvais atzinums nav nepieciešams SLO statusa piešķiršanas procesā, nav konstatēts pietiekams pamatojums tādas pašas konsultatīvās institūcijas saglabāšanai citos SLO statusa administrēšanas posmos.
Komisijas darbības daļēja izbeigšana radītu situāciju, kurā institūcija, kuras papildu pievienotā vērtība statusa piešķiršanas procesā nav konstatēta, tiktu saglabāta citos procesos, kuros tiek izmantots tas pats izvērtēšanas mehānisms. Vienlaikus arī pēc daļējas funkciju izslēgšanas būtu nepieciešams uzturēt Komisijas institucionālo struktūru, nodrošināt tās sastāva veidošanu, sēžu organizēšanu, dokumentu apriti un atzinumu sagatavošanu.
Tādēļ Komisijas darbības izbeigšana tikai vienā procesa posmā neļautu pilnībā sasniegt administratīvā sloga mazināšanas mērķi.
Ņemot vērā Komisijas funkciju savstarpējo saistību, tās atzinumu konsultatīvo raksturu, lielo sakritību ar VID veikto izvērtējumu un nepieciešamību efektīvi izmantot valsts pārvaldes resursus, sistēmiski konsekvents risinājums ir izbeigt Komisijas darbību kopumā.
Komisija vairāk nekā divdesmit gadu darbības laikā ir devusi būtisku ieguldījumu SLO sistēmas attīstībā, veicinot vienotas izpratnes un prakses veidošanos organizāciju darbības un finanšu līdzekļu izlietojuma izvērtēšanā. Komisijas darbības laikā VID ir uzkrājis nepieciešamo pieredzi un kompetenci, lai turpmāk attiecīgos izvērtēšanas uzdevumus veiktu patstāvīgi.
Komisijas darbības izbeigšana ir secīgs SLO sistēmas attīstības posms. Komisijas kompetenču nodošana VID nodrošinās līdzšinējās prakses pēctecību, vienkāršos lietu izskatīšanu un veicinās efektīvāku valsts pārvaldes resursu izmantošanu.
[bookmark: X878532109d856678f27b2612c3f9f64d46e188a]6. SLO statusa piešķiršanas un uzraudzības procesa izmaiņas
Pēc Komisijas darbības izbeigšanas tās līdzšinējos izvērtēšanas uzdevumus nodrošinātu VID.

Komisijas darbības izbeigšana nemainīs to, ka galīgos administratīvos lēmumus par SLO statusa piešķiršanu, atteikumu piešķirt SLO statusu un SLO statusa atņemšanu pieņem VID.
Lēmumu pieņemšanai nepieciešamo informāciju VID jau pašlaik iegūst un izvērtē. Ja konkrētā jautājuma izlemšanai būs nepieciešama papildu informācija, VID arī turpmāk varēs to pieprasīt no kompetentām valsts vai pašvaldību institūcijām vai lūgt attiecīgās jomas ekspertam sniegt viedokli.
[bookmark: Xa05981c7e20b4122d058e7a40875f4514fa3df1]7. Nevalstiskā sektora un citu institūciju iesaiste
Komisijas darbības izbeigšanas rezultātā samazināsies nevalstiskā sektora tiešā līdzdalība individuālu SLO lietu izvērtēšanā. Ņemot vērā, ka Komisija nav lēmējinstitūcija, un tās atzinumam ir konsultatīvs raksturs, organizācijām arī turpmāk tiks nodrošinātas normatīvajos aktos paredzētās procesuālās tiesības, tostarp tiesības izteikt viedokli, iesniegt pierādījumus, kā arī noteiktajā kārtībā apstrīdēt un pārsūdzēt VID pieņemtos lēmumus.
Komisijas darbības izbeigšana nenozīmē atteikšanos no starpinstitucionālas sadarbības vai nevalstiskā sektora viedokļa izmantošanas. VID jau pašlaik neskaidros jautājumos vēršas pie attiecīgajām ministrijām un citām kompetentām institūcijām. Šādu sadarbību būs iespējams turpināt arī pēc Komisijas darbības izbeigšanas. Piemēram, VID ir noslēgts sadarbības līgums ar biedrību “Latvijas Pilsoniskā alianse”, kas nodrošina sadarbības iespējas ar plašu nevalstiskā sektora pārstāvniecību.
[bookmark: ietekme]Nevalstiskā sektora iesaiste arī turpmāk saglabājama sabiedriskā labuma jomas politikas veidošanā, metodikas izstrādē un normatīvā regulējuma pilnveidošanā.
[bookmark: Xd913086824e1ed9ce3d4aa2a5c408e67abf4983]8. Sagaidāmā ietekme
1. Komisijas darbības izbeigšana vienkāršos SLO statusa piešķiršanas un uzraudzības procesu, izslēdzot vienu konsultatīvas izvērtēšanas starpposmu.
2. Tiks samazināts laiks, kas nepieciešams jautājuma virzīšanai līdz lēmuma pieņemšanai, jo VID vairs nebūs jāgaida Komisijas sēde un atzinums.
3. Samazināsies ar Komisijas darbības nodrošināšanu saistītā dokumentu aprite un administratīvais darbs.
4. VID aprēķins liecina, ka Komisijas darbības izbeigšana ļautu samazināt ar tās darbības nodrošināšanu saistīto resursu patēriņu vismaz par aptuveni 942 darba stundām gadā jeb 0,47 amata slodzēm. Atbrīvotos cilvēkresursus būtu iespējams novirzīt citām uzraudzības funkcijām, tostarp riskos balstītai organizāciju uzraudzībai.
5. Samazināsies arī pārējo Komisijas locekļu un institūciju administratīvais slogs, kas saistīts ar dalību Komisijas sēdēs un dokumentu izvērtēšanu.
6. Kultūras ministrijai turpmāk nebūs jāorganizē biedrību un nodibinājumu pārstāvju atlases konkursi Komisijas sastāvam, kā arī jāveic citas ar Komisijas sastāva veidošanu saistītās administratīvās darbības.
7. SLO statusa pretendentiem un SLO samazināsies administratīvais slogs un laika patēriņš, jo nebūs nepieciešams nodrošināt pārstāvju dalību Komisijas sēdēs un sniegt informāciju Komisijai papildus VID veiktajai izvērtēšanai. Lēmums par SLO statusa piešķiršanu vai atteikumu to piešķirt būs pieņemams īsākā termiņā.
9. Secinājumi un risinājuma īstenošanai nepieciešamās darbības
Vairāk nekā divdesmit gadu laikā VID ir uzkrājis nepieciešamo pieredzi un kompetenci SLO statusa piešķiršanas un uzraudzības jomā. Komisijas atzinumi balstās uz VID veikto izvērtējumu un vairumā gadījumu neietekmē galīgā lēmuma saturu, vienlaikus radot papildu procesuālo posmu un administratīvo slogu. Tādēļ ir lietderīgi izbeigt Komisijas darbību kopumā, tās līdzšinējos izvērtēšanas uzdevumus nosakot VID kompetencē. Komisijas darbības izbeigšanai nav nepieciešams papildu valsts budžeta finansējums. Pēc Komisijas darbības izbeigšanas VID nodrošinās SLO statusa piešķiršanai un SLO darbības uzraudzībai nepieciešamo organizāciju izvērtēšanu tam piešķirto valsts budžeta līdzekļu ietvaros.
Lai nodrošinātu Komisijas darbības izbeigšanu un SLO statusa piešķiršanas un uzraudzības procesa nepārtrauktību, nepieciešams veikt grozījumus SLO likumā un citos saistītajos normatīvajos aktos.
Nepieciešams:
1. izslēgt Komisiju kā pastāvīgu koleģiālu konsultatīvu institūciju;
1. noteikt VID kompetenci jautājumos, kuros līdz šim paredzēta Komisijas iesaiste;
1. precizēt SLO statusa piešķiršanas, uzraudzības un atņemšanas kārtību;
1. nodrošināt, ka organizāciju darbības neatbilstību sabiedriskā labuma darbības būtībai VID var konstatēt patstāvīgi;
1. izslēgt no normatīvā regulējuma prasības par Komisijas atzinuma saņemšanu;
1. veikt nepieciešamos grozījumus saistītajos normatīvajos aktos. 

Tādējādi Ministru kabineta sēdes protokollēmuma projektā paredzēts uzdot Finanšu ministrijai sadarbībā ar Valsts ieņēmumu dienestu iesniegt Saeimas Valsts pārvaldes un pašvaldības komisijai priekšlikumus likumprojektam “Grozījumi Sabiedriskā labuma organizāciju likumā” (1491/Lp14) otrajam lasījumam, paredzot Sabiedriskā labuma komisijas darbības izbeigšanai nepieciešamo regulējumu.

Finanšu ministrs                                                                        M.Kučinskis

